กองทัพบก เร่งงานฟื้นฟูดูแลหลังน้ำลดตามแนวทางรัฐ พร้อมมอบมณฑลทหารบกบูรณาการทุกส่วนให้ทุกพื้นที่ประสบภัยกลับสู่ปกติโดยเร็ว
กองทัพบก เร่งงานฟื้นฟูดูแลหลังน้ำลดตามแนวทางรัฐ พร้อมมอบมณฑลทหารบกบูรณาการทุกส่วนให้ทุกพื้นที่ประสบภัยกลับสู่ปกติโดยเร็วพันเอกหญิง ศิริจันทร์ งาทอง รองโฆษกกองทัพบก เปิดเผยว่า ขณะนี้สถานการณ์น้ำท่วมในหลายพื้นที่ระดับน้ำเริ่มลดลงแล้ว พลเอก อภิรัชต์ คงสมพงษ์ ผู้บัญชาการทหารบก ได้กำชับศูนย์บรรเทาสาธารณภัยกองทัพบก กองทัพภาคที่ 2 และ 3 สนับสนุนการฟื้นฟูพื้นที่ตามแนวทางที่นายกรัฐมนตรีและรัฐมนตรีว่าการกระทรวงกลาโหมให้ความห่วงใยและมอบหมายให้ทุกส่วนราชการร่วมฟื้นฟูเยียวยาประชาชนอย่างดีที่สุดหลังสถานการณ์น้ำลด ทั้งนี้ได้สั่งการเพิ่มเติมให้มณฑลทหารบกเป็นหน่วยหลักบูรณาการประสานกับจังหวัดและส่วนราชการที่เกี่ยวข้องอย่างใกล้ชิดในการฟื้นฟูหลังน้ำลด เช่น การจัดชุดทำความสะอาดพื้นที่สาธารณประโยชน์ของชุมชน ,จัดชุดแพทย์บริการด้านการแพทย์และให้ความรู้ในเรื่องโรคภัย , ประชาสัมพันธ์ให้ข้อมูลประชาชนถึงแนวทางการฟื้นฟูพื้นที่หลังน้ำลด ตลอดจนร่วมกับส่วนราชการท้องถิ่นเร่งสำรวจความเสียหายด้านการเกษตร สถานที่ราชการ พื้นที่สาธารณประโยชน์ ชุมชน ระบบสาธารณูปโภค บ้านเรือนประชาชนและอาชีพ ใช้เป็นข้อมูลเพื่อประโยชน์ในการฟื้นฟูพื้นที่อย่างรวดเร็ว มีประสิทธิภาพและตรงต่อความต้องการของแต่ละพื้นที่มากที่สุด โดยศูนย์บรรเทาสาธารณภัยกองทัพบก ได้เตรียมกำลังพลและยุทโธปกรณ์ในการสนับสนุนงานช่างเพื่อฟื้นฟูบูรณะพื้นที่สาธารณะ เช่น เครื่องมือหนักของทหารช่าง รถโกยตัก สะพานเครื่องหนุนมั่น (Modular Fast Bridge MFB) รถบรรทุกขนาดใหญ่ ชุดทหารช่างก่อสร้าง รวมทั้งการเตรียมกำลังพลชุดช่าง เข้าสนับสนุนการซ่อมแซมบ้านเรือนประชาชน ซึ่งจะดำเนินการควบคู่ไปกับการร่วมกิจกรรม (big cleaning) ทำความสะอาดฟื้นฟูสถานที่ต่างๆ หลังน้ำลด ช่วยประชาชนขนย้ายสิ่งของกลับเข้าที่พักอาศัย การดำเนินการด้านเวชกรรมป้องกันและการใช้จุลินทรีย์( EM ball) เพื่อบำบัดน้ำดูแลสุขาภิบาลป้องกันการแพร่กระจายและการเกิดโรคภัยที่มาจากน้ำ เป็นต้น